Igennem hele min fodboldkarriere har jeg spillet sammen med et hav af forskellige mennesker. Jeg har haft holdkammerater, der var børn af det finere borgerskab, og jeg har haft dem ude fra Vollsmose.

Jeg spillede engang sammen med en der hed Mads, da jeg var lille. Mads var lidt udenfor, fordi der aldrig var nogen, der turde komme og lege med ham. Hans forældre havde nemlig en granddanois, der var decideret farlig for mennesker. Mads turde ikke engang selv at gå ud i køkkenet og tage sig et glas saftevand i frygt for at møde dyret.

Jeg husker også en fyr, jeg spillede sammen med som junior i OB. Han hed Suliman og talte sådan et rigtig indvandrerdansk. Selvom Suliman vist var lidt af en rod, var han en herlig gut og en god holdkammerat. En dag til træning lavede vi afslutninger, og hver gang det blev Sulimans tur, tordnede han bolden flere meter over og ved siden af mål.